钦定古今图书集成/明伦汇编/交谊典/第044卷 > 《奉酬戴帅初架阁见赠》赵孟𫖯
## 钦定古今图书集成/明伦汇编/交谊典/第044卷 > 《奉酬戴帅初架阁见赠》赵孟𫖯

仙人海上来，遗我珊瑚钩。晶光夺凡目，奇采燿九州。
自吾得此宝，昼玩夜不休。生世勿恨晚，及与斯人俦。
惜哉无琼玖，可以结绸缪。世德日下衰，古风向谁求？
蛾眉亦何有，空受众女仇。适俗固所愿，违己良足忧。
感子赠言意，再拜涕泣流。安得骑麒麟，从子以远游。